Humen metroasema

Hume on asema Singaporen Mass Rapid Transit -metrojärjestelmän Downtown Linella (DTL), joka avattiin 28. helmikuuta 2025. Asema sijaitsee Hume Avenuen ja Upper Bukit Timah Roadin risteyksessä. Linjan rakentamisen aikaan Humen aseman myöhempään toteutukseen varauduttiin rakentamalla asemavaraus, ja sen rakentamisesta ilmoitettiin 7. maaliskuuta 2019. Asema on ensimmäinen Singaporessa avattu maanalainen väliasema. Historia Asemavaraus Downtown Line julkistettiin vuonna 2007 ja sen toisen vaiheen asemat julkistettiin heinäkuussa 2008. Sopimus 915 Hillview’n ja Beauty Worldin asemien välisten tunnelien rakentamisesta myönnettiin SKEC:lle kesäkuussa 2009. Downtown Linen rakentamisen aikana Humeen rakennettiin asemavaraus, joka valmistui vuonna 2014. Vuosina 2014 ja 2015 Humen asukkaat vetosivat aseman rakentamisen puolesta parantaakseen alueen liikenneyhteyksiä, kun taas kansanedustaja Low Yen Ling nosti asian esiin maaliskuussa 2015 liikenneministeri Lui Tuck Yew’n kanssa. Land Transport Authority (LTA) kertoi, että aseman ennustetut matkustajamäärät eivät olleet tarpeeksi suuria, jotta aseman rakentaminen olisi kannattavaa. Huhtikuussa 2017 The Straits Times kertoi, että rakennustyöt tulevalla asemalla olivat yhä kesken, ja spekuloi aseman avaamisesta pian, mutta LTA selvensi, että tuolloin rakennettiin vain asemavarausta. 7. maaliskuuta 2019 liikenneministeri Janil Puthucheary ilmoitti, että Humen asema avataan vuonna 2025. Aseman avaaminen suunniteltiin samaan aikaan entisen Bukit Timahin paloaseman ja rautatiekäytävän uudistuksen kanssa. Janil myönsi myös, että päätös johtui Low’n toistuvista vetoomuksista aseman avaamiseksi. Todayn haastattelemat Humen asukkaat ilmaisivat pettymyksensä kuuden vuoden odotusaikaan. Kokenut urakoitsija, jota The Straits Times haastatteli kesäkuussa 2020, sanoi, että aseman rakennustyöt voitaisiin saada valmiiksi 1,5 vuodessa, jolloin asema voitaisiin avata jo ennen vuotta 2025. Aseman rakentaminen ja avaaminen Sopimus Humen aseman viimeistelystä myönnettiin JSM Construction Group Pte Ltd:lle 14. tammikuuta 2021. Sopimus sisälsi aseman sisäänkäynnin, ilmanvaihtokanavan ja uuden aseman varustelutyöt. Aseman peruskiven muuraus pidettiin 28. helmikuuta 2021, ja paikalla olivat kansanedustaja Low sekä terveysministeri Gan Kim Yong. Suurin osa rakennustöistä tehtiin yöaikaan, sillä asema rakennettiin Downtown Linen liikennöidessä. Koska asemalle ei ollut sisäänpääsyä katutasolta, aseman rakennusmateriaalit piti kuljettaa Humeen Hillview'n asemalta, kun taas raskaammat materiaalit toimitettiin Gali Batun varikolta. Kaivinkoneet poistivat 2–3 metriä maata, rakennustyömaan sisäänkäyntiä varten, ja osia siitä purettiin. Tulvasuojat asennettiin aseman työmaan ympärille. Rakennustyömaan erottamiseksi liikennöivästä linjasta, asemalle asennettiin palonkestävät seinät ennen sen huoltopaneelien poistamista. Seinät suojasivat myös raiteita mahdollisilta tulipaloilta rakennusalueella. Melun ja tärinän seurantalaitteita käytettiin minimoimaan haittoja lähialueen asukkaille. Kriittisten järjestelmien testaus- ja integrointityöt voitiin toteuttaa vain klo 1–3:n välillä aamuyöstä. Korkeajännite- ja vetovoimalaitteiden asennus asemalle oli tehtävä huolellisesti, sillä asema sijaitsee Hillview'n ja Beauty Worldin asemien välissä. Joulukuussa 2024 liikenneministeri Chee Hong Tat kertoi, että asema avataan vuoden 2025 puolivälissä. Kuitenkin 24. tammikuuta 2025 LTA ilmoitti, että aseman avataan jo 28. helmikuuta. Aseman avasi virallisesti oikeus ja liikenneministeri Murali Pillai, ja myös Gan sekä Low olivat paikalla. Low kiitti myös Humen asukkaiden "kärsivällisyyttä ja sinnikkyyttä" aseman avaamisen suhteen. Lähteet